Orkola arao

La Orkola arao aŭ Flavkola arao (Primolius auricollis) estas malgranda, ĉefe helverda arao de la genro Primolius. Ĝi troviĝas en centra Sudameriko. Ĝi havas brilflavan makulon sur la dorso de sia kolo ĝis supra ŝultro kio estas tialo de la specinomoj. 

Taksonomio
La Orkolan araon priskribis la usona ornitologo John Cassin en 1853. Fakte, kelkaj fakuloj uzas la nomojn Arao de Cassin kaj ankaŭ Flavnuka arao. La specia epiteto auricollis fakte signifas "orkola", el la Latinaj aurum 'oro', kaj collum 'kolo'. Lastatempe ĝi ofte estis metita en la genron Propyrrhura, sed tio estas malĝusta laŭ la reguloj de ICZN. Antaŭe, ĝi estis metita eĉ en la genron Ara.

Aspekto
Ĝi havas totalan longon de ĉirkaŭ 38 cm, el kiu preskaŭ duono estas vostoplumoj. La ĝenerala plumaro estas verda, kun klara flava kolumo, kiu estas plej larĝa ĉe la malantaŭo de la kolo. La flava kolumo disvolviĝas dum la birdo maljuniĝas, kun pli viglaj koloroj troveblaj ĉe maturaj birdoj. La frunto ĝis krono estas brunnigraj. La flugilplumoj kaj primaraj kovriloj estas bluaj kaj la longa, pinta vosto havas ruĝan bazon, mallarĝan verdan centron kaj bluan pinton. La malsupra flanko de la vosto kaj flugilplumoj estas verdflavaj, similaj al tiuj de pluraj aliaj malgrandaj araoj kiel la bluflugila kaj ruĝventra araoj. La kruroj estas svage rozkoloraj, kaj la irisoj estas ruĝecaj ĝis svage flavaj. Ĝi havas ampleksan nudan blankan vizaĝhaŭton kaj la peza beko estas nigra, ofte palgrize en la pinto.

Distribuado kaj habitato 
La ĉefa populacio vivas en Pantanalo de Brazilo (sudokcidenta Mato Grosso, okcidenta Mato Grosso do Sul kaj suda Rondônia), norda Argentino (orienta Jujuy kaj norda Salta), plej norda Paragvajo (Alto Paraguay kaj Concepción) kaj plimulto de norda kaj orienta Bolivio (Beni, Santa Cruz, Chuquisaca kaj Tarija). Dua disa populacio vivas en plej nordorienta Mato Grosso, sudorienta Pará kaj okcidento de Tokantinso en Brazilo.

Ĝi troviĝas en arbaro (sed evitas la Amazonan pluvarbaron), maldensarbaro, savano kaj herbejo kun disaj arboj. Ĝi ĉefe troviĝas en malaltebenaĵoj, sed loke ĝis altitudo de 1 700 m.

 Referencoj 


 Juniper & Parr (1998). A Guide to the Parrots of the World. Pica Press, East Sussex. 
 To reassign the genus of three macaws South American Classification Committee.

Eksteraj ligiloj

 AvianWeb - Konservostatuso de araoj
 CITES birdoregularo 
yellow-collared macaw photo gallery VIREO
 Yellow-collared macaw at Cornell's NeotropicalBirds

Kategorio:Papagoj
Kategorio:Birdoj de Sudameriko
Kategorio:Birdoj de Brazilo
Kategorio:Birdoj de Bolivio